# Die Schedelsche Weltchronik (deutsch):280

| 279 <<<Vorheriges Blatt | Die Schedelsche Weltchronik Blatt CCLXXX | Nächstes Blatt>>> 281 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLXXIX verso:

NAch den Preu$^e$ßen erhebt sich der Sechsisch nam ein starcks vnd praytz volck das sich vom nydergang an dem fluss Wesera endet. Ettlich haben gemaynt das sich die Sachßen bis an den Rhein erstrecken. Sachsen sto$^e$st gein mitternacht an Tennmarck. Gein mittentag Francken Bayern vnd Beheim. gein dem auffgang die Schlesier vnd Prewssen. In diser rifier sind beschlossen die Thu$^e$ring Lausitzer vnd Pomern. doch sollen die thu$^e$ring vor vnd eer denn die Sachsen in disem land gesessen sein. dann man sagt das sie Kriechen gewesen vnnd mit Macedonischer schiffung in dise land gefu$^e$rt worden seyen. die die Thu$^e$ring mit vil kriegen vermu$^e$edet auß irem vetterlichen land vertriben haben. das mich doch der warheit nit gemess bedu$^e$nckt. dann der Sechsisch nam ist im Teu$^e$tschen lannd fast alt. dess die alten gschihtbschreiber alle gedencken. Aber welcher die Teu$^e$tschen vo$^e$lcker erzelet der gedenckt der Thu$^e$ring nicht. In der ersten zukunft der Francken die zu den zeiten des kaisers Valentiniani in Teu$^e$tsche land komen sind find ich die Thu$^e$ring genent. Kaiser Karl der gross hat wider die Sachssen ee sie zu cristenlichem glawben bekehrt warden vil krieg gefu$^e$ert vnnd sie mit grosser schlacht betru$^e$ebt. Als aber nach abgang kaiser Karls geschlechts das ro$^e$misch kaiserthumb an die orientalischen Teu$^e$tschen gelanget do hat sich der Sachsen wirdigkeit gemeret. vnder denen vil kaiser gewesen sind. an sundrer klu$^o$gheit vnd großtetigkeit der geschihten beru$^e$mbt. In dem land zu Pomern gegen den auffgang an Sachsen stossende sind treffenlich nammhaftig stett Wismar Smidis Grisuold Stettin vnd Rostecke. do ist ein hohe schu$^o$l vnd ligt zu nehst am meer. vnd wonen daselbst vil reicher kawflewt. In der sechsischen rifier ist ein bischofliche statt Camyn genant. dero bistthumb ist fast weyt vnd prayt vnd nicht klainer dann das Mayntzisch. der bischoff daselbst ist nymant dann dem Ro$^e$mischen stu$^o$l vnderworffen. Die Brandenburgischen werden in zwu marck getaylt. eine die alt. die ander die new genant. durch die alten marck rynnet die Elb. daran ligen die stett Stendl. Gadeln. Soltwedel vnd Ostroburg[.] Die newen marck taylet der fluss Ader genant. daran ligt Franckfurt ein reiche kawfmansstatt. Ein andrer fluss Spredo genant befeu$^e$chtigt auch dise gegent. daran ligt die statt Berlyn. Item ein andrer fluss Hortel genannt tailt die statt Brandemburg von dannen die marck iren namen hat in zwu$^e$ stett. der eine haist die alt vnd die ander die new. alda ist ein bischoflicher stu$^o$l vnnd der marggrafen gerichtßzwang. An dem gestadt diss fluss ligt Auelburg die bischoflich statt vnd herumb ein edler erdpodem Prignitz gehaißen vol stett vnd streytgirigs volcks[.] Der Meichßner hawbtstatt ist Meichßen von dannen die gegent den namen hat. an derselben statt rynnet die Elb hin. alda ist ein fests schloss vnd darinn ein bischofliche kirch. In diser prouintz sind vol stett. vil streytschicklichs volcks. vnd nemlich die statt Merseburg. deßgleichen die statt Leibtzk. alda dann ein gross kawffmans gewerb vnd ein hohe schu$^o$l ist. In Thu$^e$ringen ist ein edle hawbtstatt Erffurt genant. dem Mayntzischen bischoff vnderworffen vnd mit einer lo$^e$blichen hohenschu$^o$l gezieret. Auch die statt Newmburg dem hertzogen zu sachßen gehorsam. Die alle geprauchen sich der sechsischen recht. zungen vnd sytten. Aber die rechten sachsen sind die Madeburgischen. auch die von Bremen Halberstatt Hildeßheim Werdun Prawnßweigk Hamburg Limeburg vnd Lu$^e$beck. Zu Halberstatt ist ein bischofliche kirch von kaiser Karln dem grossen gestift. In derselben statt wirdt alle iar ierlich einer den das volck einen grossen su$^e$nder achtet auß dem volck erwelet mit einem kleglichen klayd beklaidet vnd mit verdecktem hawbt am ersten tag der fasten in die kirchen gefu$^e$ert vnd nach volbringung der go$^e$tlichen ambt wider außgeworffen. Derselb geet alle tag der virtzigtegigen fasten parfu$^o$ß durch die statt vnd vmb die kirchen vnd nicht darein. vnd redt mit nymant vnd schlaft nach mitternacht auff der gassen. an dem heilligen gru$^e$ndo$^e$nrstag nach gesegnung des o$^e$ls wirdt er widerumb in die kirchen gefu$^e$ert vnd nach beschehnem gebette von seinen su$^e$nden absoluirt vnd ime von dem volck gelt gegeben. vnd doch dasselb gelt der kirchen gelassen. denselben haissen sie adam vnd achten inen aller su$^e$nden frey. Vmb Halberstatt ist gar ein fruchtperer erdpodem mit waitz also hoher halme das sie einen man auff einem pferdt sitzende vberraichen. Prawnsweigk ist ein grosse statt in allem Teu$^e$tschem land namhaftig vnd volckreich mit zynnen. greben. thu$^e$rnen vnnd ergkern bifestigt. alda sind scheinpere hewßer. scho$^e$ne gassen. weytte vnd fast wolgezierte gotzhewßer. Fu$^e$nff merckt. Fu$^e$nff rathewßer vnd souil rete. Von diser statt haben die hertzogen von Prawnsweigk iren tittel vnd namen in gantzem Teu$^e$tschem land die edelsten. Mich gelangt eins einichen menschen ku$^e$ne gethat an dem end zemelden. Einer genant Cuntz von kawff an einem edeln ende bey den sachsen geporn. kriegßsachen geu$^e$bet. schneller hand vnnd vnerschrockens gemu$^e$ets hat in maynung das er seins vetterlichen erbs durch hertzog Friderichen von sachsen vnbillich entsetzt wer ein vnglewpliche thate begangen in solcher gestalt. Ein schloss ist in dem land zu Meichsen auff scharpffen fu$^e$rspitzigen felsen gelegen Altenburg genant. vnnd vnden daran ein feyns fests stettlein vol volcks. In demselben schloss warden hertzog Friderichs zwen iung su$^e$ne Ernst vnd Albrecht in zucht gehalten[.] Nw kome Cuntz von kawffen bey nachtlicher weile an layttern durch verkuntschaftung der zwayer iungen fu$^e$rsten zuchtmaisters in das schloss vnd ergriffe dieselben zwen iungling also schlaffende mit bedroung nach irer auffwachung wo sie schryen sie zeerto$^e$dten vnd punde sie mit stricken zusamen vnd fu$^e$eret sie hin nit zweiflende wenn er sie gein Beheim brechte sie vmb vil gelts zeuerkawffen vnd sich also zerechen. Als er nw mit den zwayen iungen fu$^e$rsten in den behmischen wald kome do maynet er aller geuerdlichkeit empflohen seyn. als aber der iunger fu$^e$rst auß arbait vnd hunger vermu$^e$edet der ru$^o$e vnd speyss begeret do wardt der rawber auß bitte bewegt also das er zu eenem ko$^e$ler keret vnd ine prot vnd pyer bringen hieß. In mitler zeit kome das geschray von diser newen geschihte zu Altenburg auß. die burger daselbst eylten den fu$^o$ßstapfen des rawbers schnelligclich nach vnd komen auß glu$^e$cklichem anfall auff den weg der do gestracks zu dem ko$^e$ler laytet. alda wardt Cuntz von kawffen dem kind die speyss raichende gefangen. zu dem fu$^e$rsten gebracht vnd vmb solche getu$^e$rstige mißtat mit enthawbttung gestrafft. Dem hertzogen zu Sachßen ist ein klainer tayl des rechten Sechsischen lands vnderworffen. Dann in diser prouintz sind vil ander fu$^e$rsten. Vil reichßstett. Vil bischoff aygne lannd habende. Aber Meichßen vnd der merer tayl des Thu$^e$ringischen lands. vnd vil stett in Lausitz vnnd Francken sind disem hertzog vnd fu$^e$rsten vndertenig vnnd gehorsam. Die chur der wal eins Ro$^e$mischen ko$^e$nigs haben die hertzogen

## CCLXXX recto:

von Sachßen von einem klainen fu$^e$rstenthumb zwischen Meichßen vnnd Schlesien gelegen. darinn die hawbtstatt Wittenberg oder Weyßberg genant ist. In Sachßen land bey Goßlar hat kaiser Otto der erst ertzgruben oder bergwerck gefunnden. Sachßenlannd hat auch vil gesaltzner oder sawrer prunnen. darauß man weyss saltz seu$^e$det. Bey Limeburg sinnd auch vberflu$^e$ssig vnnd reich saltzgru$^o$ben. von denen vil ebbt vnnd prelaten ire narunng gehabt haben. Die hetten die von Limeburg mit gewalt vnder sich gebracht.
GEgen mitternacht sind drey ko$^e$nigreich aneinnder stossende. als Tennmarck Schweden vnnd Norweden. Tennmarck einen tail Teu$^e$tscher nation haben ettwen die Sachßen inngehabt. Von dannen her der vberzug der Barbarischen enntsprungen was. die in willen welsche lannd zeu$^e$berziehen vnd die Ro$^e$mer zeuertilgen von Mario arpimo auß getilgt wardt.
SChweden ist allenthalben mit dem meer vmbgeben. vil innsel in sich begreiffennde. Vnder denen ist eine Scandania genant bey den alten geschihtbschreibern langer gedechtnus. von dannen ein vnzalliche menig vo$^e$lcker außgeende ettwen alles Europam mit waffen beku$^e$mert. die Gothas oder Hunos bestritten. Pannoniam Misiam Macedoniam vnd alle Illirische gegent belegert. Teu$^e$tsche auch Welsche vnnd Gallische lannd zerru$^e$det vnnd sich zu letst in Hispania nydergelassen hat. von dannen her was der vrsprung.
NOrweden (die von mitternacht iren namen hat) sich gein mitternacht hinab erstreckende raichet an ein vnbekants land. oder (als ettlich fabuliern] in das gefroren meer. Gegen dem auffgang wartz vnd gegen dem mittag an das Teu$^e$tsch meer. vnd gegen dem nydergang an das Brittannisch meer. Man maynnt das die auß Norweden komen seyen die der Sachßen stet vnd gegent eingenomen haben. Vor disen zeiten hat in disem land geregirt Voldimarius in Schweden. Der gross Aquinus in Norweden. von dem man sagt das er ein go$^e$tlicher mensch gewesen vnd mit wunderperlicher liebe vnd dienstperlicher vndertanigkeit seiner landseßen geeret worden sey. Der het ein gemahele Margaretha genant ein tochter Voldimari. auß der wardt geporn Olaus ein nachkomen seins vaters. der lebet nit lang vnd ließ der mu$^o$ter das ko$^e$nigreich. dar zu erlanget sie auch nach absterben irs vaters sein ko$^e$nigreich. Als aber Aquinus in Schweden mit tod vergienge do empfienge Albertus der Naupolensisch hertzog die kron auff forderung des volcks. Der verachtet die herrschung der frawen seiner nachpewrin vnd vnderstund sich Tennmarck vnd Norweden zebekriegen. do sammlet Margaretha ir volck vnnd kome alberto in einem weitten feld entgegen manlich vnd ku$^e$nmu$^e$etigclich fechtende. also das sie Albertum vberwunde fienge vnd des reichs entsetzet. Dise durchleu$^e$chtige fraw Margaretha regiret drey iar bis in ir alter gar lo$^e$blich[.] Als sie aber yetzo mit alter beschwert dem regiment allain nicht vor sein mocht do erwelet sie ir hertzog Heinrichen zu Pomern .xiiii. iar alt zu einem zugewu$^e$nschten sun ime die ko$^e$nigreich befelhende. vnnd Philippam des ko$^e$nigs zu Engelland tochter vermehlende. Als disem Heinrich sein gemalhe on erben gestorben was vnd er sich nicht mer vermeheln wolt vnd yetzo .lv. iar geregirt het do wardt er zu letst in einer gemainen auffru$^o$r von dem ko$^e$nigclichen stu$^o$l entsetzet vnd Cristoferus ein hertzog von Bayern seiner schwester sun an sein stat erkorn. Der ließ seinen vetter dannoch .x. iar die er regiret in der Gottischen innseln regiern. Als aber Cristoferus mit tod verschiede do empfieng Cristigerus die kron in Tennmarck vnd Norweden. Nach dem aber die Schweden in der wale eins ko$^e$nigs mißhellende ettlich Carolum einen gar reitterischen man. vnd ettlich Canutum seinen bruder der iar den iungern in das ko$^e$nigreich zefu$^e$rdern vermaynten. do schicket Carolus in hangenndem hanndel der wale ettliche weppner in die statt Stockhalm vnd name die ein. alda dann der ko$^e$nigclich stu$^o$l ist. So verfolget Canutus durch sein freu$^e$nd vnd gu$^e$nner das schloss. do erhu$^o$b sich ein krieg zwischen den bru$^e$edern vnd was der streyt langzeyt zweifellich vnd warden auff beden taylen vil lewt erschlagen. vnd zu letst ein anstal also gemacht. das die wale einen ko$^e$nig zeerkiesen an dem gemainen volck außgeschloßen den adel steen solt. vnd also wardt Carolus der dem volck angenemer was zum ko$^e$nigreich erkorn. So fu$^e$eret Canutus ein abgesu$^e$nderts leben. vnnd Carolus vertribe darnach Heinrichen auß seiner eingegebnen innseln. aber an demselben Carolo bliben sein vntatten auch nicht vngerochen. dann er wardt in einem streyt vberwunden vnnd auß dem ko$^e$nigreich vertriben vnnd ellende lange zeyt in einer klainen innseln nicht weit von dem meer an dem ende do dann die Weichsel darein fellet.
* ↑ Wismar, ..., Greifswald, Stettin und Rostock
* ↑ Oder
* ↑ Spree
* ↑ Havel
* ↑ Naumburg
* 1 2 Halberstadt
* ↑ Verden
* 1 2 Braunschweig
* ↑ Goslar am Harz
* ↑ Lüneburg